Skietery toe hulle glo sy Kersgeskenke steelMartin Luther Hartley ŉ Man van Portland, Oregon, het sy vriend in die been geskiet nadat hy die vriend en sy meisie daarvan beskuldig het dat hulle sy Kersgeskenke gesteel het. Martin Luther Hartley (44) het Maandagmiddag onskuldig gepleit op aanklag van aanranding met ŉ vuurwapen en onwettige gebruik van ŉ vuurwapen, berig OregonLive. Polisiebeamptes is Sondagoggend na ŉ hospitaal ontbied waar Keytar Donesouda (31) opgeneem is. Donesouda en sy vriendin, Xaykham Chanthavong, het aan die polisie gesê hulle het Hartley se woonwa Saterdag besoek toe hul vriend, gewapen met ŉ .22, hulle beskuldig het dat hulle sy Kersgeskenke gesteel het. Hartley het glo aangevoer hy het beeldmateriaal van die misdryf en het Donesouda geskiet. “Hartley het Donesouda en Chanthavong daarna glo beveel om sy perseel te verlaat en sy geskenke te gaan haal, anders sal hy hulle doodmaak,” het staatsaanklaer Amity L Girt in ŉ verklaring voorgehou as motief. Die polisie en Girt het nie bekend gemaak wat die geskenke was nie. Die polisie is daarna na Hartley se woonwa, waar hy ontken het dat hy enigiets van ŉ skietery weet. Hy het aan die ondersoekbeamptes gesê die paartjie sou Saterdag metamfetamien na sy woonwa gebring het, maar dit het nie gebeur nie. ŉ Lasbrief vir ŉ soektog is bekom en ŉ .22-doppie is in die woonwa opgespoor. Hartley is in hegtenis geneem en bly in aanhouding. Hy sal op 3 Januarie in die hof verskyn. Donesouda is intussen uit die hospitaal ontslaan.